ddrg/super_eurlex huggingface dataset:
KIRJALLINEN KYSYMYS E-0985/02 esittäjä(t): Toine Manders (ELDR) komissiolle. Haitallinen verokilpailu.



Virallinen lehti nro 309 E , 12/12/2002 s. 0069 - 0070



KIRJALLINEN KYSYMYS E-0985/02 esittäjä(t): Toine Manders (ELDR) komissiolle (12. huhtikuuta 2002) Aihe: Haitallinen verokilpailu Primarolo-ryhmää koskevan työn yhteydessä on laadittu luettelo 66 haitallisesta verotoimenpiteestä. Alankomaita koski alun perin kymmenen näistä toimenpiteistä, joista kahdeksan on sittemmin kumottu. Ilmassa on kuitenkin viime aikoina ollut merkkejä siitä, että muut jäsenvaltiot ovat kopioineet Alankomaiden kumoamia toimenpiteitä (ks. esim. NRC:n artikkeli, 18. helmikuuta 2002). Kyseessä ovat Luxemburg, Ranska ja Tanska. Kentältä on myös kuulunut, että Espanjassa on nykyisin mahdollista saada myönteinen päätös pysyvän infrastruktuurin rahoitukseen liittyen yritystä perustettaessa niin, että Sveitsissä sijaitsevaan pysyvään kiinteistöön sovelletaan hyvin alhaista verotariffia. Alankomaissa tällaisen päätöksen saaminen ei enää ole mahdollista. Kyseiset jäsenvaltiot eivät toistaiseksi ole ilmoittaneet näistä toimista Primarolo-ryhmässä. 1. Pitääkö komissio oikeudenmukaisena, että toimet, jotka yhdessä jäsenvaltiossa on kumottu Primarolo-ryhmän työn seurauksena, otetaan käyttöön toisessa jäsenvaltiossa? 2. Onko komissio valmis tutkimaan, perustuvatko mainitut esimerkit tosiasioihin? 3. Onko komissio valmis ryhtymään toimiin, jos näyttää siltä, että jäsenvaltiot ottavat käyttöön toimenpiteitä, jotka toinen jäsenvaltio on kumonnut Primarolo-ryhmän työn seurauksena? Jos näin on, mihin toimiin komissio aikoo silloin ryhtyä? Frederik Bolkesteinin komission puolesta antama vastaus (28. toukokuuta 2002) 1. Yritysverotukseen sovellettavien menettelysääntöjen hyväksymisen aikoihin jäsenvaltiot sitoutuivat olemaan ottamatta käyttöön sellaisia uusia verotustoimenpiteitä, jotka olisivat menettelysääntöjen mukaan haitallisia. Tämä nimenomainen sitoumus, niin sanottu vallitsevan tilan säilyttämistä koskeva lauseke, on kirjattu menettelysääntöjen C kohtaan. 2. Menettelysääntöjä käsittelevän työryhmän tehtävänä on raportoida Ecofin-neuvostolle siitä, miten vallitsevan tilan säilyttämistä koskevaa lauseketta noudatetaan. Menettelysääntöjen E ja F kohdan mukaan jäsenvaltioita kehotetaan ilmoittamaan menettelysääntöjä käsittelevälle työryhmälle, jos ne ovat ottaneet käyttöön mahdollisesti haitallisia toimenpiteitä. Ne voivat myös pyytää tilaisuutta keskustella muissa jäsenvaltioissa käyttöön otetuista mahdollisesti haitallisista toimenpiteistä ja kommentoida niitä. 3. Jos näyttää ilmeiseltä, että jäsenvaltiot ottavat käyttöön toimenpiteitä, jotka saattavat menettelysääntöjen mukaan olla haitallisia, niitä on tarkasteltava menettelysääntöjä käsittelevässä työryhmässä. Komissio tarkastelee luonnollisesti kaikkia sille ilmoitettuja toimenpiteitä määrittääkseen, noudattaako asianomainen jäsenvaltio sille perustamissopimuksen nojalla kuuluvia velvoitteita.
KIRJALLINEN KYSYMYS P-1143/02 esittäjä(t): Jonas Sjöstedt (GUE/NGL) komissiolle. Lääkekustannukset tulevaisuudessa.



Virallinen lehti nro 028 E , 06/02/2003 s. 0076 - 0077



KIRJALLINEN KYSYMYS P-1143/02 esittäjä(t): Jonas Sjöstedt (GUE/NGL) komissiolle (15. huhtikuuta 2002) Aihe: Lääkekustannukset tulevaisuudessa Komissio toteaa vastauksessaan kysymykseen P-0234/02(1), että lääkkeiden rinnakkaistuonti saattaa aiheuttaa haittaa lääkkeitä tutkiville ja kehittäville yrityksille. Rinnakkaistuonnista lääketeollisuudelle aiheutuva tulojen menetys vastaa Ian Seniorin (erityisneuvonantaja, NERA) mukaan suunnilleen kustannuksia, joita aiheutuu yhden uuden lääkkeen kehittämisestä. Komissio huomautti päätöksessään Glaxo Wellcomen ns. kaksoishintaluettelon kieltämisestä, että tulojen menetysten merkitys on liian vähäinen vaikuttaakseen merkittävästi näihin investointeihin. Lisäksi se totesi epäsuorasti, että tämä voitaisiin korvata vähentämällä mainoskustannuksia. Unionin koko lääkemyynnistä noin 2 % on rinnakkaistuontia. Rinnakkaistuojat ostavat lääkkeet keskimäärin 30 % myyntihintaa halvemmalla. Miten on mahdollista, että 0,6 prosentin tulojen menetys voi aiheuttaa haittaa lääkkeitä tutkiville ja kehittäville yrityksille? (1) EYVL C 277 E, 14.11.2002. Günter Verheugenin komission puolesta antama vastaus (31. toukokuuta 2002) Komissio vahvistaa, että lääkkeiden vapaasta liikkuvuudesta sisämarkkinoilla voi olla hyötyä kuluttajille ja kansallisille sosiaaliturvajärjestelmille, kun kuluttajien saatavilla on laajempi valikoima lääkkeitä entistä edullisempaan hintaan sisämarkkinoiden lisääntyneen kilpailun ansiosta. Nämä seikat on otettu huomioon oikeustapauksessa, johon arvoisa parlamentin jäsen viittaa. Lääkkeiden teollisoikeuksien suojan suhteen unioni on todennut laajentumisneuvottelujen yhteydessä, että se pitää teollisuusoikeuksien suojan yhdenmukaisuutta kaikkialla laajentuneessa unionissa erittäin tärkeänä. Komissio totesi arvoisan parlamentin jäsenen kirjalliseen kysymykseen P-0234/02 antamassaan vastauksessa(1), että unioni on ehdottanut liittymisneuvottelujen yhteydessä mekanismia, jolla ehkäistään teollisuusoikeuksien suojan eroista mahdollisesti aiheutuvia ongelmia. Kun otetaan huomioon patenttisuojan käyttöönoton myöhäinen ajankohta ehdokasmaissa, kaikki lääkkeet, jotka ovat olleet kaupan ehdokasmaiden markkinoilla ennen lainsäädännön muutosta, jäävät kyseisillä markkinoilla edelleen patenttisuojan ulkopuolelle, vaikka niillä onkin tämä suoja unionissa. Tämä mekanismi koskee siis teollisuusoikeuksien suojan yleistä tasoa ja sitä sovelletaan ainoastaan tuotteisiin, jotka on patentoitu jossakin unionin jäsenvaltiossa ajankohtana, jolloin kyseiselle tuotteelle ei voitu saada tuotepatenttia ehdokasmaissa. Unioni katsoi, että tällainen ratkaisu on objektiivinen ja tasapainoinen mekanismi, jossa otetaan huomioon patentinhaltijoiden oikeutettu etu unionissa, mutta ei rikota tai heikennetä ehdokasmaiden toimijoiden olemassa olevia oikeuksia. (1) EYVL C 277 E, 14.11.2002.
KIRJALLINEN KYSYMYS E-0666/02 esittäjä(t): Brigitte Langenhagen (PPE-DE) komissiolle. Atlantic Dawn -troolarin rahoitus EU: n varoin.



Virallinen lehti nro 309 E , 12/12/2002 s. 0035 - 0035



KIRJALLINEN KYSYMYS E-0666/02 esittäjä(t): Brigitte Langenhagen (PPE-DE) komissiolle (8. maaliskuuta 2002) Aihe: Atlantic Dawn -troolarin rahoitus EU: n varoin Atlantic Dawn -troolari on tietojeni mukaan rakennettu norjalaisella telakalla, ja sen on ottanut käyttöön islantilainen varustamo. Alusta ei ole kuitenkaan ilmoitettu kalastusaluksena Euroopan unionille. Troolari kalastaa tällä hetkellä varustamon Mauretanian kanssa tekemän sopimuksen perusteella Mauretanian vesillä kilpaillen näin paikallisen kalastuksen kanssa. Samalla se kilpailee Euroopan unionin Mauretanian kanssa tekemään sopimukseen perustuvan kalastuksen kanssa. Pyydän komissiota vastaamaan seuraaviin kysymyksiin: 1. Onko komissiolla samanlaiset tiedot troolarin valmistuksesta ja sen tämänhetkisestä käytöstä? 2. Mihin toimiin komissio aikoo ryhtyä kalastusaluksen puuttuvan rekisteröinnin vuoksi? 3. Kuinka suuri on Euroopan unionin tuen osuus Atlantic Dawn -troolarin rahoituksesta? Franz Fischlerin komission puolesta antama vastaus (18. huhtikuuta 2002) 1. Komissiolla ei ole käytössään jäsenvaltioiden alusten rakentamista ja käyttöä koskevia tietoja, mutta se uskoo, että Atlantic Dawn rakennettiin Norjassa ja että se on siitä lähtien kalastanut yksityisen sopimuksen alaisena Mauritanian vesillä. 2. Atlantic Dawn rekiströitiin Irlannin kalastusalusrekisteriin ja siten myös yhteisön kalastusalusrekisteriin 22. maaliskuuta 2002. 3. Atlantic Dawnin rahoitukseen ei ole myönnetty yhteisön tukea.
KIRJALLINEN KYSYMYS E-1540/02 esittäjä(t): Daniel Hannan (PPE-DE) komissiolle. Kansallisten vaalikampanjoiden yhteydessä puoluepoliittisia puheita pitävät komission jäsenet.



Virallinen lehti nro 309 E , 12/12/2002 s. 0133 - 0133



KIRJALLINEN KYSYMYS E-1540/02 esittäjä(t): Daniel Hannan (PPE-DE) komissiolle (3. kesäkuuta 2002) Aihe: Kansallisten vaalikampanjoiden yhteydessä puoluepoliittisia puheita pitävät komission jäsenet EU:n komission päätiedottaja on todennut, että vaikka komission jäsenet eivät osallistukaan kansallisiin vaaleihin, se ei estä heitä pitämästä puoluepoliittisia kysymyksiä käsitteleviä puheita kansallisten vaalikampanjoiden yhteydessä. Tämä kuulostaa saivartelulta. Kun pidetään mielessä, että komission jäsenet saavat palkkansa juuri siltä instituutiolta, EU:lta, johon heidät sitä paitsi vääjäämättömästi yhdistetään, joka on pakostakin yksi kansallisten vaalikampanjoiden aikana käytävien demokraattisten keskusteluiden keskeisistä aiheista ja että heidän oletetaan olevan poliittisesti sitoutumattomia jo heidän työnsä toimenkuvankin mukaan, miten he voivat lainkaan puolustella sitä, että he puhuvat kansallisissa vaalitaisteluissa puoluepoliittisten tavoitteiden puolesta? Mikä on komission todellinen kanta tähän kysymykseen? Eikö komission pitäisi de Palacio -jupakan muistaen olla erityisen varovainen, ettei se osallistu politiikan tekemiseen niin avoimesti kuin se nyt näyttää tekevän? Romano Prodin komission puolesta antama vastaus (8. heinäkuuta 2002) Kuten komissiolla on ollut useaan otteeseen tilaisuus muistuttaa vastauksena parlamentin jäsenten kirjallisiin ja suullisiin kysymyksiin(1), komission jäsenet ovat poliittista tehtävää hoitavia poliitikkoja, jotka tehtävänsä velvoitteita noudattaen säilyttävät vapautensa ilmaista täysin itsenäisesti ja omalla vastuullaan henkilökohtaisen mielipiteensä. Komission 18. syyskuuta 1999 hyväksymissä käytännesäännöissä todetaan nimenomaisesti, että komission jäsenet voivat olla puolueiden tai ammattijärjestöjen aktiivijäseniä, kunhan heidän toimintansa niissä ei rajoita heidän tehtävienhoitoaan komissiossa. (1) E-2459/99, E-2600/99 ja E-2628/99, EYVL C 225 E, 8.8.2000, s. 139; E-0539/02, katso sivu 26.
KIRJALLINEN KYSYMYS E-1458/02 esittäjä(t): Hanja Maij-Weggen (PPE-DE) komissiolle. Ihmisoikeusaktivistien pidätys Kuubassa.



Virallinen lehti nro 028 E , 06/02/2003 s. 0109 - 0109



KIRJALLINEN KYSYMYS E-1458/02 esittäjä(t): Hanja Maij-Weggen (PPE-DE) komissiolle (23. toukokuuta 2002) Aihe: Ihmisoikeusaktivistien pidätys Kuubassa Onko komissio tietoinen Cuban Human Rights Foundationin (Kuuban ihmisoikeussäätiö) ja Brotherhood of the Independent Blind People of Cuban (Kuuban itsenäisten näkövammaisten veljeskunta) puheenjohtajan Juan Carlos Gonzalez Leivan pidätyksestä 5. maaliskuuta 2002 Ciego de Avilanissa? Onko komissio tietoinen, että Kuuban viranomaiset kohtelevat maan ihmisoikeusaktivisteja väkivaltaisesti? Mihin toimiin komissio voi ryhtyä Kuuban ihmisoikeuksien puolesta taisteleviin ihmisiin kohdistuvien väkivaltaisuuksien ehkäisemiseksi? Onko komissio valmis ryhtymään toimiin? Poul Nielsonin komission puolesta antamayhteinen vastauskirjallisiin kysymyksiin E-1458/02 ja E-1467/02 (25. kesäkuuta 2002) Komissio seuraa tilannetta tarkasti. Kuuban turvallisuusjoukot pidättivät Gonzalezin 4. maaliskuuta 2002 syytettynä yleisen epäjärjestyksen aiheuttamisesta ja oikeuden halventamisesta. Molemmista rikoksista voi Kuuban lainsäädännön mukaan saada yhdestä kolmeen vuotta vankeutta. Oikeudenkäyntipäivämäärää ei ole toistaiseksi määrätty. Komissio on erittäin huolestunut kyseisestä tapauksesta. Jäsenvaltioiden Havannan suurlähetystöjen muodostama Euroopan unionin ihmisoikeustyöryhmä seuraa tapausta. Samantyyppisistä tapauksista saatujen kokemuksien mukaan tehokkain keino Kuuban ihmisoikeuksien rikkomiseen puuttumiseen on yhtenäinen ja koordinoitu toiminta unionin tasolla. Komissio ja jäsenvaltiot seuraavat Kuuban ihmisoikeustilannetta tarkasti unionin Kuubaa koskevan yhteisen kannan puolivuosittaisen arvioinnin sekä vuosittaisen YK:n ihmisoikeustoimikunnan Geneven kokouksen puitteissa. Lisäksi ihmisoikeusasiat ovat olennainen osa unionin Kuuban kanssa käymää poliittista vuoropuhelua, joka käynnistettiin uudelleen Belgian puheenjohtajuuskauden aikana joulukuussa 2001.
KIRJALLINEN KYSYMYS P-2240/02 esittäjä(t): María Valenciano Martínez-Orozco (PSE) komissiolle. Asia 2000/4187.



Virallinen lehti nro 028 E , 06/02/2003 s. 0207 - 0208



KIRJALLINEN KYSYMYS P-2240/02 esittäjä(t): María Valenciano Martínez-Orozco (PSE) komissiolle (17. heinäkuuta 2002) Aihe: Asia 2000/4187 Ympäristöasioiden pääosastoon otettiin 5. heinäkuuta 2000 käsiteltäväksi asia 2000/4187, joka koski direktiivien 79/409/ETY(1) ja 92/43/ETY(2) noudattamatta jättämistä Segovian ja Ávilan välisen moottoritien A-6 eri osuuksien rakentamistyössä. Voisiko komissio ilmoittaa, missä vaiheessa kyseisen asian käsittely on nyt? Voisiko komissio ilmoittaa, onko se saanut mitään tätä asiaa koskevaa vastausta Espanjan viranomaisilta? Mihin konkreettisiin toimiin komissio aikoo ryhtyä asian ratkaisemiseksi ja sen varmistamiseksi, että yhteisön lainsäädäntöä noudatetaan? (1) EYVL L 103, 25.4.1979, s. 1. (2) EYVL L 206, 22.7.1992, s. 7. Margot Wallströmin komission puolesta antama vastaus (5. elokuuta 2002) Komissiolle on tehty vuonna 2000 kantelu, joka koskee maksullisen moottoritien rakentamista San Rafaelin ja Segovian välille. Moottoritie kulkisi yhteisön tärkeänä pitämän Umbría de Guadarrama -lintualueen läpi. Tutkittuaan, olisiko Espanjan viranomaisten pitänyt ilmoittaa mainittu lintualue lintujen erityissuojelualueeksi, komissio lähetti Espanjalle virallisen ilmoituksen asiasta. Virallinen ilmoitus on ensimmäinen vaihe EY:n perustamissopimuksen 226 artiklassa tarkoitetussa rikkomista koskevassa menettelyssä, ja siinä katsotaan, että kyseisen moottoritiesuunnitelman yhteydessä olisi pitänyt noudattaa luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) 6 artiklassa säädettyä menettelyä. Espanjan viranomaisten toimittaman vastauksen tarkastelussa on kuitenkin käynyt ilmi, että liikennekäytävässä, jossa moottoritie sijaitsisi, on jo runsaasti infrastruktuurirakenteita. Liikennekäytävä ei kuulu viranomaisten lokakuussa ilmoittamaan alueeseen, sillä alueella jo oleva infrastruktuuri on jo heikentänyt aluetta. Lisäksi Espanjan viranomaiset ovat jo määritelleet lintujen erityissuojelualueeksi 90 % yhteisön tärkeänä pitämästä lintualueesta, joka perustuu Espanjan ornitologisen seuran (SEO/birdlife) laatimaan luetteloon. Koska kysymyksessä on erittäin uhanalaisen kotkalajin ravinnonhankinta-alue, komissio on vastikään lähettänyt Espanjan viranomaisille kirjeen, jossa niitä pyydetään toteuttamaan toimenpiteitä, joilla estetään moottoritien rakentamisen kotkiin kohdistuvat häiritsevät vaikutukset, ja ilmoittamaan niistä komissiolle. (1) EYVL L 206, 22.7.1992.
KIRJALLINEN KYSYMYS E-2161/02 esittäjä(t): Eurig Wyn (Verts/ALE) komissiolle. Eläinten hyvinvointi karjamarkkinoilla.



Virallinen lehti nro 028 E , 06/02/2003 s. 0192 - 0192



KIRJALLINEN KYSYMYS E-2161/02 esittäjä(t): Eurig Wyn (Verts/ALE) komissiolle (18. heinäkuuta 2002) Aihe: Eläinten hyvinvointi karjamarkkinoilla Koko Euroopan unionissa ilmenee jatkuvasti uusia tapauksia, joissa eläimiä kohdellaan julmasti karjamarkkinoilla. Animals' Angels -niminen eläinsuojelujärjestö oli äskettäin filmannut järkyttävää eläimiin kohdistuvaa julmuutta kaksilla belgialaisilla karjamarkkinoilla. Tämänkaltaista eläinten pahoinpitelyä ja välinpitämättömyyttä esiintyy Euroopan unionin keskuksessa, ilman että asiaan puututaan. Onko komissio yhtä mieltä siitä, että olisi mahdollisimman pian laadittava eurooppalaisia säädöksiä eläinten perusluonteisen suojelun takaamiseksi karjamarkkinoilla? David Byrnen komission puolesta antamayhteinen vastauskirjallisiin kysymyksiin E-2161/02, P-2207/02 ja E-2244/02 (23. syyskuuta 2002) Yhteisön toimivalta on suppea eläinten huonoa kohtelua ja eläimiin kohdistuvaa julmuutta koskevien sääntöjen laatimisen osalta. Yhteisöllä ei ole yleisiä valtuuksia antaa eläinten hyvinvointia koskevia säännöksiä, mutta se voi antaa asiaa koskevia säännöksiä jos jäsenvaltioiden keskenään erilaiset eläinten hyvinvointia koskevat säännöt uhkaavat vääristää kilpailua sisämarkkinoilla tai tietyillä aloilla (esimerkiksi maatalousalalla), joilla sillä on laajemmat lainsäädäntövaltuudet. Komissio on näissä puitteissa valmis käyttämään toimivaltaansa lopettaakseen eläinten hyvinvointiin liittyvien tuomittavien toimintatapojen soveltamisen. Arvoisan parlamentin jäsenen mainitsemassa tapauksessa on Euroopan yhteisön perustamissopimuksen 226 artiklan mukaisesti aloitettu jäsenyysvelvoitteiden noudattamatta jättämistä koskevan menettely Belgian viranomaisia vastaan, koska Belgia ei ole tyydyttävällä tavalla pannut täytäntöön eläinten hyvinvointia koskevaa yhteisön lainsäädäntöä. Komission elintarvike- ja eläinlääkintätoimiston viranomaiset ovat osana tätä prosessia tehneet Belgiaan lukuisia tarkastuskäyntejä, joiden aiheena on ollut eläinten suojelua maatiloilla, kuljetuksen aikana ja teurastamoissa koskevan yhteisön lainsäädännön täytäntöönpano. Tarkastuksia tehtiin myös karjamarkkinoilla. Tarkastuskäyntien tulokset ja niiden perusteella laaditut suositukset on julkaistu Internetissä(1). Viime vuosien kokemukset ovat osoittaneet, että eläinten hyvinvointia karjamarkkinoilla on syytä parantaa. Komissio valmistelee ehdotusta, joka koskee eläinten hyvinvointia kuljetuksen aikana, ja eläinten hyvinvointi karjamarkkinoilla sisältyy tähän ehdotukseen. Lainsäädännön avulla on tarkoitus varmistaa, että jäsenvaltiot toteuttavat tarvittavat toimenpiteet taatakseen sen, että eläinten hyvinvointiin liittyvät seikat otetaan huomioon karjamarkkinoita järjestettäessä. Komissio ei kuitenkaan voi vastata tämänkaltaisten toimenpiteiden valvonnasta, vaan tämä tehtävä kuuluu jäsenvaltioille niin toissijaisuusperiaatteen kuin komission rajallisten voimavarojenkin vuoksi. (1) http://europa.eu.int/comm/food/fs/inspections/index_fi.html.
KIRJALLINEN KYSYMYS E-1400/02 esittäjä(t): Wolfgang Ilgenfritz (NI) komissiolle. EU-direktiivi 73/239.



Virallinen lehti nro 028 E , 06/02/2003 s. 0102 - 0103



KIRJALLINEN KYSYMYS E-1400/02 esittäjä(t): Wolfgang Ilgenfritz (NI) komissiolle (15. toukokuuta 2002) Aihe: EU-direktiivi 73/239 Komissio on lähettänyt Ison-Britannian hallitukselle virallisen kyselyn EU-direktiivin 73/239(1) saattamisesta osaksi kansallista lainsäädäntöä ja sen täytäntöönpanosta. Euroopan parlamentti ei tähän mennessä ole saanut nähdä Ison-Britannian hallituksen antamaa vastausta. 1. Milloin Euroopan parlamentti saa nähdä vastauksen? 2. Miten direktiivin täytäntöönpanossa on edistytty ja, mikäli täytäntöönpanomääräyksiä ei ole noudatettu, mitä johtopäätöksiä komissio tekee siitä, että direktiiviä ei ole pantu täytäntöön määräajassa? (1) EYVL L 228, 16.8.1973, s. 3. Frederik Bolkesteinin komission puolesta antama vastaus (2. heinäkuuta 2002) 1. Komissio pyytää arvoisaa parlamentin jäsentä tutustumaan vastaukseen, jonka komissio antoi Jannis Sakellarioun esittämään kirjalliseen kysymykseen E-3611/01(1). 2. Muun ensivakuutusliikkeen kuin henkivakuutusliikkeen aloittamista ja harjoittamista koskevien lakien, asetusten ja hallinnollisten määräysten yhteensovittamisesta 24. päivänä heinäkuuta 1973 annetun ensimmäisen neuvoston direktiivin 73/239/ETY säännökset on saatettu osaksi Yhdistyneen kuningaskunnan lainsäädäntöä vuoden 1982 Lloyd's Actilla ja vuoden 1982 Insurance Companies Actilla. Komission kysely ei koske direktiivin saattamista osaksi lainsäädäntöä vaan direktiivin vaatimusten tehokasta soveltamista(2). (1) EYVL C 172 E, 18.7.2002, s. 96. (2) Lisätietoja saa komission julkisesta lehdistötiedotteesta IP/01/1880, 20.12.2001.
KIRJALLINEN KYSYMYS P-1323/02 esittäjä(t): John Cushnahan (PPE-DE) neuvostolle. Eurooppalainen pidätysmääräys.



Virallinen lehti nro 309 E , 12/12/2002 s. 0112 - 0112



KIRJALLINEN KYSYMYS P-1323/02 esittäjä(t): John Cushnahan (PPE-DE) neuvostolle (2. toukokuuta 2002) Aihe: Eurooppalainen pidätysmääräys Neuvosto sopi viime joulukuussa eurooppalaista pidätysmääräystä koskevan ehdotuksen sisällöstä. Irlannin virallinen syyttäjä esitti viime joulukuussa Saksan Trierissä järjestetyssä konferenssissa, että Irlantia ei ollut kuultu asiasta. Milloin Irlantia kuultiin ensimmäisen kerran tästä asiasta? Vastaus (3. lokakuuta 2002) Neuvosto sai 19. syyskuuta 2001 komissiolta ehdotuksen neuvoston puitepäätökseksi eurooppalaisesta pidätysmääräyksestä ja jäsenvaltioiden välisistä luovutusmenettelyistä. Komission muiden lainsäädäntöehdotusten tavoin se on julkaistu(1). Neuvosto hyväksyi muodollisesti puitepäätöksen istunnossaan 13. kesäkuuta 2002. Tässä yhteydessä Irlannin valtuuskunta merkitytti kaksi lausumaa neuvoston pöytäkirjaan. Neuvoston jäsenenä Irlanti osallistui puitepäätöksen (yksimieliseen) antamiseen. (1) EYVL C 332, 27.11.2001.
KIRJALLINEN KYSYMYS E-0254/02 esittäjä(t): Chris Davies (ELDR) komissiolle. Arvokkaiden rakennusten kunnostamiseen tarkoitetut avustukset Yhdistyneessä kuningaskunnassa.



Virallinen lehti nro 309 E , 12/12/2002 s. 0016 - 0017



KIRJALLINEN KYSYMYS E-0254/02 esittäjä(t): Chris Davies (ELDR) komissiolle (7. helmikuuta 2002) Aihe: Arvokkaiden rakennusten kunnostamiseen tarkoitetut avustukset Yhdistyneessä kuningaskunnassa Yhdistynyt kuningaskunta myöntää veikkausvaroista maksettavia, arvokkaiden rakennusten kunnostamiseen tarkoitettuja avustuksia, joiden avulla yksityiset omistajat voivat kunnostaa historiallisesti merkittäviä rakennuksia. Avustukset kattavat rakennuksen markkina-arvon ja rakennuksen kunnostamisesta yksityiselle omistajalle aiheutuvien kulujen välisen erotuksen. Jotkut kansalaiset ovat olleet huolissaan siitä, että komissio saattaa valtiontukisääntöjen nojalla kieltää kyseiset avustukset, joilla on tärkeä merkitys historiallisesti merkittävien rakennusten säilymisen ja jatkuvan käytön varmistamiselle. Aikooko komissio kieltää kyseiset avustukset, ja jos aikoo, niin mitä keinoja sillä on sen varmistamiseksi, että sellaisten historiallisesti merkittävien rakennusten, joilla on suhteellisen alhainen markkina-arvo, kallis kunnostaminen on edelleenkin mahdollista Yhdistyneessä kuningaskunnassa? Mario Montin komission puolesta antama vastaus (18. maaliskuuta 2002) Komissio pitää myönteisenä jäsenvaltioiden valitsemien, historiallisesti arvokkaiden rakennusten kunnostamista. EY:n perustamissopimukseen sisältyvät valtiontukisäännöt eivät estä tällaisia hankkeita, joissa valtio huolehtii kustannuksista, joita markkinat eivät halua ottaa kannettavikseen. On huomattava, että EY:n perustamissopimuksen 87 artiklan 1 kohdan mukainen valtiontukikielto koskee vain tiettyjä, taloudellista toimintaa harjoittaville yrityksille myönnettäviä etuja, jotka vääristävät tai uhkaavat vääristää kilpailua. EY:n perustamissopimuksen 87 ja 88 artiklan soveltamisesta vähämerkityksiseen tukeen 12 päivänä tammikuuta 2001 annetun komission asetuksen (EY) N:o 69/2001(1) mukaan tukitoimenpiteiden ei katsota täyttävän kaikkia perustamissopimuksen 87 artiklan 1 kohdan vaatimuksia, jos tuen enimmäismäärä ei ylitä 100 000 euroa kolmen vuoden ajanjaksolla. Lisäksi 87 artiklan 1 kohdassa kielletään valtiontuki vain siltä osin kuin se vaikuttaa jäsenvaltioiden väliseen kauppaan. On kyseenalaista, missä määrin, jos ollenkaan, veikkausvaroista historiallisesti arvokkaiden rakennusten kunnostamiseen myönnetyt avustukset vaikuttavat jäsenvaltioiden väliseen kauppaan. Siinä tapauksessa, että tällaiset avustukset täyttäisivät perustamissopimuksen 87 artiklan 1 kohdan vaatimukset, 87 artiklan 3 kohdan d alakohdan nojalla voidaan myöntää poikkeus valtiontukikiellosta kulttuurin ja kulttuuriperinnön edistämiseen, jos tuki ei muuta kaupankäynnin ja kilpailun edellytyksiä yhteisössä yhteisen edun kanssa ristiriitaisella tavalla. (1) EYVL L 10, 13.1.2001.